[{"text_idx": "#000003", "text": "Roedd y defnydd o sigare\u0301ts menthol ymhlith ysmygwyr dan oed yn gyffredin yng Nghymru cyn iddyn nhw gael eu gwahardd, yn o\u0302l ymchwil newydd gan Brifysgol Caerdydd a Phrifysgol Stirling."}, {"text_idx": "#000004", "text": "Canfu\u2019r astudiaeth \u2013 y gyntaf i ddatgelu graddau llawn y defnydd o sigare\u0301ts a\u0302 blas yn y grw\u0302p oedran hwn \u2013 fod 60.5% o ysmygwyr rhwng 11 ac 16 oed wedi dweud eu bod wedi defnyddio sigare\u0301ts menthol yn ystod y 30 diwrnod cyn i\u2019r arolwg gael ei gynnal yn 2019. Datgelodd hefyd fod 42.3% o bobl ifanc yn defnyddio sigare\u0301ts a\u0302 chapsiwl menthol ac roedd 18.2% yn defnyddio sigare\u0301ts menthol traddodiadol heb gapsiwl. Daeth gwaharddiad ar sigare\u0301ts a\u0302 blas i rym yn 2020."}, {"text_idx": "#000007", "text": "Dyma a ddywedodd Dr Page: \u201cMae\u2019r astudiaeth hon yn pwysleisio pam roedd yn rhaid gwahardd y cynhyrchion hyn. Mae\u2019r ffaith bod tri o bob pump o ysmygwyr dan oed yng Nghymru wedi defnyddio sigare\u0301ts menthol yn ystod y 30 diwrnod cyn yr arolwg yn dangos yn glir pa mor boblogaidd oedd y cynnyrch hwn ymhlith ysmygwyr ifanc cyn i\u2019r gwaharddiad ddod i rym."}, {"text_idx": "#000009", "text": "Sbardunwyd poblogrwydd sigare\u0301ts menthol ledled y DU pan gyflwynwyd sigare\u0301ts yn 2011 a oedd yn cynnwys un neu ragor o gapsiwlau yn yr hidlydd yr oedd modd eu gwasgu i newid y blas. Adeg yr astudiaeth, y DU oedd y farchnad fwyaf yn Ewrop ar gyfer sigare\u0301ts a\u0302 chapsiwl ac un o\u2019r marchnadoedd mwyaf yn y byd."}, {"text_idx": "#000011", "text": "Dyma a ddywedodd: \u201cMae\u2019n rhaid gofyn cwestiynau pam mae sigare\u0301ts a\u0302 chapsiwl, yn ogystal a\u0302\u2019r risgiau a ddaw yn eu sgi\u0302l i blant a phobl ifanc yn arbennig, wedi cael cyn lleied o sylw."}, {"text_idx": "#000012", "text": "\u201cUn rheswm am yr amryfusedd hwn yw\u2019r ffocws gormodol ar sigare\u0301ts electronig. Er bod e-sigare\u0301ts yn haeddu ymchwiliad, mae gwneud hynny drwy esgeuluso\u2019n llwyr bron iawn y cynnyrch hwnnw sy\u2019n peri i ysmygu ymddangos yn sbort ac yn hwyl i blant yn fethiant o bwys."}, {"text_idx": "#000013", "text": "\u201cYn ogystal, mae\u2019n rhaid inni ddeall pam mae gwerthusiad o\u2019r gwaharddiad ar sigare\u0301ts a\u0302 blas \u2013 sef un o\u2019r polisi\u0308au iechyd cyhoeddus mwyaf arwyddocaol hwyrach yn y DU ers degawdau \u2013 wedi cael ei anwybyddu i raddau helaeth. Mae gwerthusiad cynhwysfawr yn hanfodol er mwyn deall a yw\u2019r polisi wedi bod yn effeithiol.\u201d"}, {"text_idx": "#000014", "text": "Cyhoeddwyd y papur, Prevalence of menthol and menthol capsule cigarette use among 11-16 year olds in Wales prior to a ban on characterising flavours in cigarettes: Findings from the 2019 Student Health and Wellbeing survey, yng nghylchgrawn Nicotine and Tobacco Research."}]